Herbert Nowak
Herbert Nowak (*23. apryla 1916 w Gołynku, †6 apryla 2011) - dolnoserbski faraŕ, spisowaśel, rěcy­wěd­nik a kulturny procowaŕ. W lětach 1979-1992 cłonk Dolnoserbskeje rěcneje komisije.

Herbert Nowak jo se naroźił w Gołynku ako syn wucabnika Mjertyna Nowaka a jogo manźelskeje Selmy. Wót lěta 1947 až do 1963 wón jo był z fararjom w Pěśich Dubach pla Eisenhüttenstadta, pón až do 1978 Drjowku. W lěśe 1978 jo wón wótejšeł na wuměńk. 

Myto Ćiśinskego jo dostał 1997 za "jogo wurědnu literarnu a pisnu dolnoserbšćinu konsolidujucu tworiwosć". Literarne wózjawjenja jo w Serbskej Pratyji a w antologijach publicěrował.

Madlena Norbergowa, žu­panka Domowinskeje župy Dolna Łužyca w lětach 2009-2013, jo nejmłodša źowka Herberta Nowaka.

Na rowje fararja Nowaka (Poł­dnjo­wy kjarchob w Chóśebuzu) stoj kamjeń ze serb­skim na­pismom.

Publikacije 
1981 - Powědamy dolnoserbski. Gutes Niedersorbisch (I zwězk)
1983 - Powědamy dolnoserbski. Gutes Niedersorbisch (II zwězk)

Literarne twórby 
1979: Mjadwjeź w Lubošcańskiej goli. Wuběrk źěłow, zestajał Beno Budar, Budyšyn (Kapsne kniglicki 108)
1980: Lenka, wulicowańko, w: Lubosć pytaś. Antologija dolnoserbskeje literatury, zest. Ingrid Naglowa
1985: Marko a Erika, wulicowańko, w: Dejm hyšći bomki sajźaś. Antologija dolnoserbskeje literatury, Budyšyn
1989: Dopomjeńka, w: Na mjazy. Antologija dolnoserbskeje literatury
1991: Moje pocynki a njepocynki. Dopomnjeńki ze sedym lětźasetkow, zwuběrała Ruth Thiemannowa, Budyšyn
1991: Dolnoserbske prjatkowanja wot lěta 1985 do lěta 1991, Budyšyn
1999: Eduard jo k nam woglědał, wulicowańko, w: Źiw se njewospjetujo. Antologija dolnoserbskeje proze, wudała Ingrid Hustetowa, Budyšyn
2007: Prjatkowanja. Zbožne su, kenž Bože słowo słyše a wobchowaju, Podstupim (Podstupimske pśinoski k Sorabistice, Nr. 7)
2016: Pisaŕ běch wót młodych lět,  wuběrała a zestajała Janka Pěčkojc de Lévano, pśedsłowo napisała Madlena Norbergowa

Pśełožki do dolnoserbšćiny 
1959: Kak Ulenšpigl bogatym zejgrawašo. 21 wubranych žortow a awanturow Ulenšpigla, do dolnoserbskeje rěcy pśeložyl a zrědował Herbert Nowak

Žrědła

Wótkaze 
 Herbert Nowak (na boce Ludowego nakładnistwa Domowina)
 Wuswěśenje pomnika na rowje fararja Herberta Nowaka (film)

Cłonk Dolnoserbskeje rěcneje komisije
Spisowaśel
Faraŕ
Nosaŕ Myta Ćišinskego
Rěcywědnik
Serb
Roź. 1916
Wum. 2011
Muž